王令
送曹杜赴试礼部
霜风琅琅鸣鼓鼙，鸟寒夜噪树折枝。居者不出行者归，厩马解衔车弃脂。长河夜冰船就维，百贾晏起朝闭扉。为问当今行者谁，出门千里到何时。母送拊背父叹嘻，儿惜欲去哭挽衣。上马反顾纷涕洟，非所愿欲去何为。家虽有田丰岁稀，所得偿公不及私。况望膻芗事庭闱，结发从学今十期。始自有志徇孔姬，岂愿从世成依违。高堂华发纡素丝，暮年待子为光辉。望我日久莫报之，苟得一笑辱弗辞。况望三釜家无饥，吾于二子久所知。怪其才高所就卑，今乃语此诚可思。近闻天子变典彝，欲拨旧况收新奇。子行出仕适其期，骅骝得路无衔羁。罢酒行矣无自迟，去取天宠酬亲慈。